ศาลฎีกาสหรัฐอนุมัติใช้คำสั่ง “แบน 6 ชาติมุสลิม” ระหว่างรอไต่สวน
ศาลฎีกาสหรัฐประกาศรับวินิจฉัย-บังคับใช้คำสั่งแบน 6 ชาติมุสลิมของ "ทรัมป์" ชั่วคราว ระหว่างการไต่สวนคดี
27 มิ.ย. 2560

ผู้สื่อข่าวรายงานว่า ศาลฎีกาสหรัฐได้ประกาศรับวินิจฉัยการยื่นอุทธรณ์ของประธานาธิบดีโดนัลด์ ทรัมป์ หลังจากที่ศาลอุทธรณ์สหรัฐได้มีคำพิพากษายืนตามศาลชั้นต้นให้ยกเลิกคำสั่งของปธน.ทรัมป์ในการห้ามประชาชนจาก 6 ชาติมุสลิมเดินทางเข้าสู่สหรัฐ
ทั้งนี้ ศาลฎีกาจะเริ่มทำการไต่สวนกรณีดังกล่าวในช่วงฤดูใบไม้ร่วงปีนี้ ซึ่งในระหว่างนี้ ศาลจะอนุญาตให้มีการบังคับใช้คำสั่งห้ามดังกล่าวในบางส่วน ระหว่างที่การพิจารณาคดีกำลังดำเนินไป โดยศาลอุทธรณ์ภาค 9 ของสหรัฐในนครซานฟรานซิสโกมีคำพิพากษายืนตามศาลชั้นต้นเมื่อวันที่ 12 มิ.ย. โดยให้ยกเลิกคำสั่งของปธน.ทรัมป์ในการห้ามประชาชนจาก 6 ชาติมุสลิมเดินทางเข้าสู่สหรัฐ
ขณะที่ศาลอุทธรณ์มีคำวินิจฉัยดังกล่าว หลังจากที่ได้พิจารณาคำตัดสินในเดือนมี.ค.ของศาลชั้นต้นในรัฐฮาวายซึ่งได้มีคำตัดสินระงับคำสั่งของปธน.ทรัมป์ นอกจากนี้ คำพิพากษาของศาลอุทธรณ์ภาค 9 ของสหรัฐ ยังสอดคล้องกับคำตัดสินก่อนหน้านี้ของศาลอุทธรณ์ภาค 4 ของสหรัฐในเมืองริชมอนด์ รัฐเวอร์จิเนียในวันที่ 25 พ.ค. ที่มีคำพิพากษายืนตามศาลชั้นต้นในรัฐแมรี่แลนด์ที่ให้ยกเลิกคำสั่งของปธน.ทรัมป์
ทั้งนี้ ศาลอุทธรณ์ภาค 9 ของสหรัฐมีคำวินิจฉัยว่า ปธน.ทรัมป์ได้ใช้อำนาจเกินกว่าที่ได้รับมอบหมายจากสภาคองเกรส และคำสั่งของปธน.ทรัมป์ได้ละเมิดบทบัญญัติที่ได้ห้ามการกีดกันทางด้านเชื้อชาติ ขณะที่ปธน.ทรัมป์จะต้องดำเนินการตามกระบวนการเฉพาะในการกำหนดจำนวนผู้ลี้ภัยที่จะเข้าสู่สหรัฐในแต่ละปี
อนึ่ง เมื่อวันที่ 6 มี.ค.ที่ผ่านมา นายทรัมป์ ลงนามคำสั่งห้ามพลเมืองจากประเทศมุสลิมฉบับใหม่ โดยห้ามนักเดินทางจาก 6 ชาติมุสลิม ประกอบด้วย ลิเบีย, อิหร่าน, โซมาเลีย, ซูดาน, ซีเรียและเยเมน เดินทางเข้าสหรัฐเป็นเวลา 90 วัน และห้ามผู้ลี้ภัยทั้งหมดเดินทางเข้าประเทศเป็นเวลา 120 วัน เพื่อเปิดทางให้รัฐบาลใช้กระบวนการขัดกรองต่างๆเข้มงวดขึ้น แต่ถูกขัดขวางจากศาลหลายแห่ง ก่อนจะมีผลบังคับใช้ตามแผนในวันที่ 16 มี.ค.